Cyril kry nóg uitstel oor Bosasa-skenking | Netwerk24
Deur Llewellyn Prince 21 Junie 2019 14:57
Pres. Cyril Ramaphosa het nou nóg 'n week kans om antwoorde aan adv. Busisiwe Mkhwebane, die openbare beskermer (OB), te verskaf vir haar ondersoek teen hom ná 'n skenking van R500 000 van die omstrede dienste-maatskappy Bosasa.
Mkhwebane se kantoor het dit Vrydag bevestig. Ramaphosa het tot Vrydag gehad om sy weergawe te verskaf.
"Ná die besluit om die president 'n verlenging tot 21 Junie te gee, het hy nóg 'n versoek vir 'n verlenging tot 28 Junie versoek," het Oupa Segalwe, OB-woordvoerder, gesê.
"Die OB het dit toegestaan en aangedui dat hy binnekort op die kennisgewing ingevolge art. 7 (9) (van die OB-wet) moet reageer."
Vroeër is berig hoe die Sunday Independent, wat die voorlopige verslag onder oë gehad het, verlede Sondag berig het dat Mkhwebane glo bevind het dat Ramaphosa die parlement "onopsetlik mislei" en nagelaat het om 'n Bosasa-skenking van R500 000 vir sy ANC-presidentveldtog in 2017 te verklaar.
Haar ondersoek het gevolg op 'n versoek deur die DA en die EFF nadat Ramaphosa in November verlede jaar in die Nasionale Vergadering (NV) gereageer het op 'n vraag van Maimane oor die Bosasa-skenking.
Daar is vroeër ook berig hoe Ramaphosa vir Mkhwebane versoek het om Mmusi Maimane, DA-leier, en ander getuies in die ondersoek te ondervra.